KIRJALLINEN KYSYMYS E-0580/03

esittäjä(t): Erik Meijer (GUE/NGL) komissiolle

(28. helmikuuta 2003)

Aihe: Paloturvallisuus ja suurnopeusjunien tekninen haavoittuvuus

1. Eikö komissio hyväksy Alankomaiden palokunnan, liikenne- ja vesiministeriön, sisäministeriön ja Projectorganisatie Hogesnelheidslijn Zuidin (Alankomaiden eteläosan suurnopeusjunahankkeesta vastuussa oleva elin) vaatimusta, että vuonna 2007 avattavan suurnopeusradan AmsterdamRotterdamBredaAntwerpen kaluston palo- ja savusuojauksen on toimittava 15 minuutin ajan?

2. Onko komissio huolissaan, että Alankomaiden turvallisuusvaatimukset johtavat (Alankomaiden rautateiden ja lentoyhtiö KLM:n yhteistyöjärjestelyn) High Speed Alliancen, joka on tilannut kuusitoista kaksikerroksista junaa Amsterdamin ja Bredan ja Amsterdamin ja Brysselin välisille vilkkaille yhteyksille, monopoliasemaan, sillä vuodesta 1997 Amsterdamin ja Pariisin välillä kulkevat Thalys-junat (jotka ovat Alankomaiden, Belgian, Ranskan ja Saksan rautateiden yhteisomistuksessa), jotka käyttävät tulevaa rataosuutta, eivät ole vielä näiden vaatimusten mukaisia?

3. Onko komissio tietoinen, että muualla EU:ssa on tosiasiallisesti monopoleja, esimerkkinä Kölnin ja Frankfurtin lentokentän välillä toimiva uusi suurnopeusjunarata, jonka osuudella on jyrkkiä mutkia ja jolla voivat liikennöidä ainoastaan ICE-3-junat, jotka kulkevat osittain toisten valtioiden alueelle, kuten Amsterdamiin, Brysseliin ja Baseliin ja että tämä tilanne aiheuttaa ongelmia, koska DB-Systemtechnikin vastaava merkitsee muistiin joskus jopa 700 vikaa päivässä 50 eri ICE-3-junassa, koska niiden elektroninen järjestelmä, joka on edistynyt, mutta ei tarpeeksi tutkittu, vaikuttaa olevan liian hankala järjestelmän valmistajalle Siemensille, ja jokainen ratkaisu aiheuttaa aina uuden ongelman?

4. Onko komissio kanssani samaa mieltä, että on kiireisempää purkaa jatkuvasti häiriöille altis Kölnin ja Frankfurtin välisen yhteyden monopoli kuin alentaa paloturvallisuusmääräyksiä Alankomaissa, koska pelätään, että näin luotaisiin monopoliasema?

5. Mitä komissio tekee varmistaakseen vielä, että paloturvallisuus on tärkeämpää, kuin monopolien torjuminen, ja että sen vuoksi kaikilta rajat ylittäviltä suurnopeusjunilta vaaditaan samat paloturvallisuutta koskevat toimet, kuin jäsenvaltion sisäisiin yhteyksiin sovellettavilta tiukimmilta toimilta?

Lähteet: De Stem, 9. helmikuuta 2003 ja Handelsblatt News am Abend, 13. helmikuuta 2003.

Loyola de Palacion komission puolesta antama vastaus

(25. huhtikuuta 2003)

Kuten komissio toi esille kysyjän kirjalliseen kysymykseen E-0473/03(1) antamassaan vastauksessa, komissio vahvisti 30. toukokuuta 2002 ensimmäisen sarjan yhteentoimivuuden teknisiä eritelmiä (YTE), jotka koskevat suurten nopeuksien rautatiejärjestelmää. Liikkuvaa kalustoa koskevassa YTE:ssä on useita paloturvallisuutta koskevia määräyksiä, joista parlamentin jäsen mainitsee kysymyksessään mainitsee palonkestävyyden kestoa koskevan määräyksen. YTE:jä sovelletaan uusiin materiaaleihin sekä tietyin edellytyksin parantamis-/uudistamishankkeisiin. YTE:illä varmistetaan tulevaisuudessa liikkuvan kaluston entistä suuremman yhdenmukaisuuden ja entistä saumattomamman rajat ylittävän liikenteen lisäksi myös todellinen kilpailu markkinoilla, joilla on perinteisesti ollut monopolitilanne. Muutos tapahtuu kuitenkin vähitellen useiden vuosien aikana, ja on normaalia havaita kysymyksessä mainitun kaltaisia poikkeavuuksia.

Mitä tulee siihen, että jokin jäsenvaltio ottaa käyttöön yhteisön määräyksiä tiukemman turvallisuusmääräyksen ja että siitä aiheutuu mahdollisesti kilpailun vääristymistä, ongelma on otettu esille komission 23. tammikuuta 2002 antaman toisen rautatiepaketin(2) käsittelyn yhteydessä. Neuvosto pääsi poliittiseen yhteisymmärrykseen paketista liikenneneuvostossa 28. maaliskuuta 2003.

(1) Katso sivu 134.

(2) EYVL C 126, 28.5.2002.